钦定古今图书集成/理学汇编/学行典/第047卷 > 朱子大全集 > 《张无垢中庸解辨》
## 钦定古今图书集成/理学汇编/学行典/第047卷 > 朱子大全集 > 《张无垢中庸解辨》

张氏云：“天命之谓性，第赞性之可贵耳，未见人收之
为己物也。率性之谓道，则人体之为己物，而入于仁
义礼智中矣。”愚谓：“天命之谓性”，言性之所以名，乃天
之所赋、人之所受，义理之本原，非但赞其可贵而已，
性亦何待于人赞其贵耶？《董子》曰：“命者，天之令也；性
者生之质也。”此可谓庶几子思之意，而异乎张氏之
言矣。且既谓之性，则固已自人所受而言之。今曰“未
为己物”，则是天之生是人也，未以此与之而置之他
所，必是人者自起而收之，而后得以为己物也。不知
未得此性之前，其为人也，孰使之呼吸食息于天地
之闲以收此性？且夫性者，又岂块然一物寓于一处，
可搏而置之躯壳之中耶？仁义礼智，性之所有，与性
为体者也。今曰“体为己物，然后入于仁义礼智之中”，
则是四者逆设于此，而后性来于彼也。不知方性之
未入也，是四者又何自而来哉？